**PREDKLADACIA SPRÁVA**

            Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predkladá Ministerstvo obrany Slovenskej republiky na rokovanie vlády Slovenskej republiky materiál „Návrh poslancov Národnej rady Slovenskej republiky Juraja Krúpu, Vladimíry Marcinkovej, Ondreja Dostála a Petra Osuského na vydanie zákona, ktorým sa dopĺňa zákon č. 285/2009 Z. z. o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (tlač 505)“.

**Všeobecne**

 Poslanci Národnej rady Slovenskej republiky  predložili na rokovanie Národnej rady Slovenskej republiky návrh na vydanie zákona, ktorým sa dopĺňa zákon č. 285/2009 Z. z. o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, ktorého cieľom je ocenenie účasti v národnom boji za oslobodenie, ako aj zlepšenie sociálnej situácie priamych účastníkov odboja. Účastníkom národného boja za oslobodenie sa navrhuje jednorazovo zvýšiť príspevok o sumu 630 eur v mesiaci september 2021.

 Náklady na jednorazové zvýšenie príspevku účastníkom národného boja za oslobodenie budú uhradené prostredníctvom kapitoly štátneho rozpočtu Ministerstva kultúry Slovenskej republiky.

**Stanovisko Ministerstva obrany Slovenskej republiky**

 Ministerstvo obrany Slovenskej republiky zaujíma k predloženému návrhu poslancov Národnej rady Slovenskej republiky Juraja Krúpu, Vladimíry Marcinkovej, Ondreja Dostála a Petra Osuského na vydanie zákona, ktorým sa dopĺňa zákon č. 285/2009 Z. z. o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, toto stanovisko:

 Ministerstvo obrany Slovenskej republiky súhlasí s cieľom sledovaným poslaneckým návrhom oceniť účasť v národnom boji za oslobodenie jednorazovým zvýšením príspevku o sumu 630 eur.

 Navrhované jednorazové zvýšenie príspevku účastníkom národného boja za oslobodenie je splnením úlohy z uznesenia vlády Slovenskej republiky č. 61 z 12. februára 2020 k návrhu na organizačné a finančné zabezpečenie podujatí k 75. výročiu ukončenia druhej svetovej vojny, a to aktivita Ministerstva kultúry Slovenskej republiky „Finančné ocenenie žijúcich účastníkov Slovenského národného povstania“ uvedená v prílohe k materiálu „Návrh na organizačné a finančné zabezpečenie podujatí k 75. výročiu ukončenia druhej svetovej vojny“.

 V čl. II úvodnej vete odporúčame doplniť skrátené citácie ostatných noviel zákona č. 461/2003 Z. z. o sociálnom poistení – „zákon č. 126/2021 Z. z. a zákon č. 130/2021 Z. z.“.

**Medzirezortné pripomienkové konanie**

 V rámci prerokovania stanoviska podľa čl. 31 Legislatívnych pravidiel vlády Slovenskej republiky v medzirezortnom pripomienkovom konaní od 19. mája 2021 do 27. mája 2021 bola od povinne pripomienkujúcich subjektov uplatnená 1 zásadná pripomienka Ministerstvom financií Slovenskej republiky: „V predloženom materiáli je uvedené, že náklady na jednorazové zvýšenie príspevku účastníkom národného boja za oslobodenie budú uhradené prostredníctvom kapitoly štátneho rozpočtu Ministerstva kultúry SR a v doložke vybraných vplyvov sú vyznačené negatívne vplyvy na rozpočet verejnej správy. Návrh na úhradu zvýšených výdavkov, ktorý sme žiadali do materiálu doplniť v rámci posúdenia finančných dôsledkov poslaneckého návrhu, nie je súčasťou materiálu. Vzhľadom na uvedené žiadame, aby finančné prostriedky na uvedený účel boli zabezpečené v rámci schválených limitov výdavkov kapitoly Ministerstva kultúry SR na rok 2021.“.

 Ministerstvo obrany Slovenskej republiky k pripomienke Ministerstva financií Slovenskej republiky uvádza:

 Zabezpečenie finančných prostriedkov na úhradu jednorazového zvýšenia príspevku je v pôsobnosti Ministerstva kultúry Slovenskej republiky, ktoré v medzirezortnom pripomienkovom konaní k stanovisku neuplatnilo pripomienky.

**Záver**

Ministerstvo obrany Slovenskej republiky odporúča vláde Slovenskej republiky vysloviť s poslaneckým návrhom zákona **súhlas.**